b"\n_START_ARTICLE_\nManeth\xc3\xb3\n_START_SECTION_\nHist\xc3\xb2ria d'Egipte\n_START_PARAGRAPH_\nLa import\xc3\xa0ncia de Maneth\xc3\xb3 recau en qu\xc3\xa8 va ser el primer egipci que va escriure en grec una hist\xc3\xb2ria del seu pa\xc3\xads, on va establir una divisi\xc3\xb3 cronol\xc3\xb2gica per dinasties encara en \xc3\xbas, basada en les obres antigues dels mateixos egipcis, especialment els seus llibres sagrats. Hi d\xc3\xb3na detalls de noms i fets, i de les creences teol\xc3\xb2giques dels egipcis. L'obra hist\xc3\xb2rica de Maneth\xc3\xb3, encara que perduda, \xc3\xa9s molt m\xc3\xa9s important que les seves obres teol\xc3\xb2giques. Flavi Josep menciona la Hist\xc3\xb2ria d'Egipte (Aegyptiaka), i en reprodueix alguns fragments, cosa que fa veure que estava molt correctament escrita en grec i era agradable de llegir. El mateix autor informa que Maneth\xc3\xb3 corregia moltes de les informacions transmeses per Herodot. La Hist\xc3\xb2ria de Maneth\xc3\xb3 es dividia en tres llibres. La primera part parlava dels primers temps del pa\xc3\xads, coneguts com a \xc3\xa8poca m\xc3\xadtica, donant els noms dels primers reis-d\xc3\xa9us fins a l'onzena dinastia. La segona part comen\xc3\xa7ava amb la dotzena dinastia i acabava a la dinastia dinou, i la tercera seguia amb les dinasties restants fins a Nectabeu II, l'\xc3\xbaltim fara\xc3\xb3 aut\xc3\xb2cton de la dinastia XXX. L'obra s'ha perdut per\xc3\xb2 es coneix per la via indirecta d'autors jueus i cristians posteriors. Les llistes m\xc3\xa9s importants de les dinasties fara\xc3\xb2niques les conserven  Sext Juli Afric\xc3\xa0 (any 220), i el bisbe Eusebi de Cesarea (segle\xc2\xa0iv), sobretot en la versi\xc3\xb3 en llengua arm\xc3\xa8nia de la seva obra. Flavi Josep, com s'ha dit, i Jordi Sincel\xc2\xb7le van conservar tamb\xc3\xa9 llistats de faraons trets de Maneth\xc3\xb3. La durada del primer per\xc3\xadode descrit en el seu llibre va ser calculada pel Mateix Maneth\xc3\xb3 en 24.900 anys i des del primer fara\xc3\xb3 Narmer fins a Nectabeu, van passar 3.555 anys. La seva enumeraci\xc3\xb3 dels faraons hist\xc3\xb2rics es van fonamentar en documents antics i en inscripcions epigr\xc3\xa0fiques, i s'han pogut comprovar la majoria de noms i per\xc3\xadodes en qu\xc3\xa8 van regnar."